Boteti o a ithulaganya
Mopalamente wa kgaolo ya Boteti botlhaba Rre Sethomo Lelatisitswe o kopile banni ba kgaolo eo go tsenya letsogo mo mererong yotlhe ya go ipelala boipuso jwa dingwaga tse di masome a matlhano. Mopalamente Lelatisitswe o buile jalo kwa moletlong wa maitiso a mmino, o o neng o rulagantswe ke lephata la banana metshameko le ngwao le komiti ya Boteti BOT50 o o neng o tshwerwe ka Matlhatso mo Letlhakane. Mopalamente a re moletlo o ke nngwe ya ditiragalo tse di rulagantsweng e le bontlha bongwe jwa go ipelela boipuso jo bo faphegileng  jwa dingwaga tse di masome a matlhano. Rre Lelatisitswe o supile gore maitiso a a mmino a tshwerwe lefatshe leno ka bophara. A tswelela ka gore maitiso a a okile  badiragatsi ba mmino ka go farologana ba le masome a mararo le borataro ba ba tswang mo kgaolong yotlhe ya Boteti ka bophara le badiragatsi ba ba natefisang letsatsi ba ba akaretsang Latim,Culture Spears le Molesho. Mogolwane wa lephata la metshameko le ngwao mme Chidza Malapela o boletse gore moletlo o ke o o faphegileng ka jaana ke lantlha o diragala, a tlhalosa fa e tlaa re mo ngwageng o o tlang o bo o ntse o le teng e bile o godile . Mme Malapela o ne gape a tlhalosa gore ba phuthile banana bangwe ba ba thusitsweng ka lenaneo la banana go tla go supa ditiro tsa bone. E rile a leboga, mokhanselara yo o itlhophetsweng, Rre Ntebogang Kgosi a re boipuso bo atametse ka jalo a kopa morafe go ema nokeng dithulaganyo tsotlhe tsa jone. Rre Kgosi a re boipuso jwa monongwaga ke jo bo faphegileng ka jalo bo nna le ditiragalo tse dintsi tse di tlhokang seabe se se ko godimo sa mofare. 